**Эссе на тему:**

**«Методическая мастерская»**

**на эрзянском языке**

**участника муниципального конкурса**

**«Лучший воспитатель, реализующий программы этнокультурной направленности»**

**Селякиной Елены Александровны**

«Бути ломанесь а стувтсазо тиринь масторонь историянзо, тиринь раськензэ коензэ-кирданзо, ансяк сестэ минь касстанок вадря ломанекс, тиринь масторонь патриотокс, вечкицякс…»

Мон аволь стяко саинь неть валтнэнь эсень мелем-арсемам сёрмадомсто. Неень шкасто пек покш тарка явови национальной культуранть ванстомантень ды одсчачомантень.

Вана уш вейкссэ иеть мон важодян Саранск ошонь сядо комсь сисемеце эйдень кужосо триця-кастыцякс. Ды монь ули пек покш мелем важодемс те кевкстеманть лангсо. Мезе жо монь тулкадимим тень теемс?

Мон чачинь эрзянь семиясо, косо вишка пингстэ саезь тонавтнинь эсь тиринь келем, ульнинь содавиксэкс эрзянь раськенть койтнень-кирдатнень марто. Кода монь бабам, тетям ды авам максызь неть содамочитнень , истя жо монгак соддавтан эсень тиринь эйкакшон ды эйдень кужонь вишка эйкакштнень мокшэрзянь культуранть марто.

Саранск ошсо эрязь, мон а весть васстакшнынь ломанень валкамель марто (с равнодушием) тиринь келентень, сынст арасель мелест тонавтомс те келесть неень шкань школатнесэ. Мон арсян, што тенень весенень тувталокс ашти ломанень асодамочись эсензэ историядо, раськень культурадо, тиринь масторонь койде-кирдадо.

Секскак тень ланга важодеманть эряви ушодомс эйдень кужосто саезь ды важодемс тетятнень –аватнень марто вейсэ тонавтыцянть туртов.

Эсень важодемам ушоды тетятнень-аватнень марто, кевкстинь, кинь семиясо ванстыть ды помнить эсест историяст, келест, культураст. Истят семиятнеде пурнавсть а пек ламо.

Аватнень-тетятнень туртов минек группасо мон анокстынь знярыя кортамот. Те «Вечкть эсь тиринь масторот», «Кода кастомс ды трямс вишка патриот?», «Мордовиям – монь тиринь мастором». Сынст марто вейсэ группасо ульнесь анокстазь национальной уголок, козонь совасть Россиянь ды Мордовиянь символикась,эрьва-кодат някат мокшэрзянь, рузонь ды татаронь оршамопельсэ, чувтонь налшкеть, карть, мокшэзянь ёвкст, энциклопедият ды ламо мезе лия.

Штобу содавтомс вишка эйкакштнень мокшэрзянь культуранть марто, минь сынст марто кунсолотанок эрзянь морот, тонавтнетянок а пек покш стихотвореният ды вишка морынеть, кишттянок мокшэрзянь киштемат. Истя жо налксетянок эрьва-кодамо мокшэрзянь налксемасо.

Эсень группасо мон ветян кружок «Кортатано эрзякс», косо тонавтан эсь вишкине тейтернень ды цёрынень эрзянь келентень. Сынь ансяк а пек умок ушодызь те аволь шождыне тевенть, но ялатеке уже маштыть ламо. Пек тенест вечкеви эрзянь келесь!

Истя жо ветян лия кружок, тонавтан эйкакштнень човалясто кодамо эрьва – кодат налшкеть. Тесэ содавтан сынст мокшэрзянь орнаментэнть марто, оршамопелень мазылгавтома марто.

Покш тарка монь важодемасон саи минек эйдень кужонь мокшэрзянь культурань вишкине музеенэк, косо пурназь эрьва-мезе. Те Тавла велень чувтонь налшкеть, сёвонень кирдемапельть, кедьгеть, коцтонь кодамопель, мокшэрзянь оршамопельть, карть. Эйкакштне седейшкава тесэ тонавтнить.

Эсь важодеман марто мон соддавтан минек эйдень кужонь лия триця-кастыцятнень, анокстан ды невтян панжадо занятият, юттавтан эрьва-кодат мастер-класст, топавтан проектт ды невтян прям республикань конкурснэ.

Меельцекс ули мелем ёвтамс истят валт. Виде ды паро эйкакшонь трямось - кастомась карми ансяк сестэ, зярдо тон вечкат ды ванстат эсеть масторот, раськеть, келеть, эсь кудоютконь коеть-кирдат. Ансяк сестэ эйкакштне кармить бажамо ванстомо эсь тиринь масторост ды келест.

Ды мон пек бажан, что сыця шкасто, зярдо покшсто касыть неть вишкине ломантне, сынь кармить трямо-кастомо эсест эйкакшост мокшэрзянь раськень вечкицякс да ванстыцякс.

Эсь мелень-превень арсемам мон прядса а пек покш стихотворениясо, конань монсь сёрмадынь.

Мон пек вечкса эсь тиринь ёнксом!

Чачома краем, мокшэрзянь мастором,

Ды зярдояк тиринь келем а стувтса,

Эрямонь перть карман сонзэ ванстомо!